До 1866 година християнското население на Крит въстава неколкократно срещу османското владичество. Въстанието през 1821 е част от общогръцката освободителна война. В контраст с успеха на гърците на материка, поради военноморската немощ на бунтовниците то е потушено кърваво, но сравнително бързо, от египетските съюзници на султана. Повод за следващото надигане на критяните през 1833 е данъчният и административният натиск на египетския наместник на острова, а движението през 1841 е по почин за обединение със свободна Гърция.